En 37-årig beboer på et socialpsykiatrisk bosted i København kræves mandag varetægtsfængslet for et usædvanligt syreangreb på en kvindelig ansat.

Ifølge vicepolitiinspektør Brian Belling fra Københavns Politi benyttede manden sig af såkaldt flussyre, som er ekstremt ætsende.

Mandag formiddag er den 24-årige kvinde fortsat indlagt på hospitalet, men meldes uden for livsfare.

Også den formodede gerningsmand er under behandling.

»Efter overfaldet flygter han fra stedet, men får selv syre ud over sig. Han kontakter politiet og bliver anholdt,« siger Brian Belling.

Politiet ønsker ikke at udtale sig om, hvordan manden er kommet i besiddelse af den farlige væske. På samme måde afviser Brian Belling at komme ind på, hvorfor manden angreb.

Det 24-årige offer opholdt sig søndag aften på et kontor for de ansatte på bostedet Fogedgården på Nørrebro, da overfaldet fandt sted.

Anmeldelsen indløb til politiet klokken 21.37, og mindre end en time senere - klokken 22.22 - blev den mistænkte anholdt.

Det er usandsynligt, at den 37-årige selv vil være at finde i grundlovsforhøret, hvor en anklager vil kræve ham varetægtsfængslet for grov vold.

»Det beror på hospitalets vurdering,« siger Brian Belling.

/ritzau/